b'\n_START_ARTICLE_\nJonas Gninskis\n_START_SECTION_\nBiografija\n_START_PARAGRAPH_\nLenkijos bajor\xc5\xb3 Gninski\xc5\xb3 gimin\xc4\x97s atstovas, herbo \xe2\x80\x9eTrach\xe2\x80\x9c savininkas. Stanislovo i\xc5\xa1 Gnino s\xc5\xabnus. Jaunyst\xc4\x97je buvo Krokuvos vaivados Stanislovo Liubomirskio r\xc5\xabmuose. 1645 m. Jonas Gninskis dalyvavo Lenkijos pasiuntinyb\xc4\x97je \xc4\xaf Pary\xc5\xbei\xc5\xb3. 1647 m. gavo valdyti Gniezno seni\xc5\xabnij\xc4\x85 Did\xc5\xbeiojoje Lenkijoje. 1657 m. lapkrit\xc4\xaf ir gruod\xc4\xaf vadovavo pasiuntinybei \xc4\xaf Danij\xc4\x85, ragino Danijos monarch\xc4\x85 imtis karini\xc5\xb3 veiksm\xc5\xb3 prie\xc5\xa1 \xc5\xa1vedus._NEWLINE_\xc5\xa0vedijos tvano (1655\xe2\x80\x931660 m.) dalyvis. Daug kart\xc5\xb3 (1646, 1647, 1650, 1652, 1653\xe2\x80\x931654, 1658, 1659, 1662 ir 1664 m.) buvo renkamas pasiuntiniu (deputatu) \xc4\xaf seimus. Du kartus buvo renkamas seimo mar\xc5\xa1alka (pirmininku) (1659 ir 1665 m.), tris kartus buvo Kar\xc5\xabnos tribunolo mar\xc5\xa1alka (1658, 1662 ir 1673 m.)._NEWLINE_1659 m. Jonas Gninskis gavo Pamario pakamario pareigyb\xc4\x99 ir buvo i\xc5\xa1rinktas komisaru derybose su \xc5\xa0vedija Olivoje. 1660 m. gavo valdyti Nakelsko seni\xc5\xabnij\xc4\x85. B\xc5\xabdamas i\xc5\xa1tikimas Lenkijos karalien\xc4\x97s Marijos Liudvikos Gonzagos (Jono Kazimiero Vazos \xc5\xbemonos) politikos \xc5\xa1alininkas, buvo ma\xc5\xbeosios kanceliarijos (1661) ir did\xc5\xbeiosios kanceliarijos regentas (1664), taip pat pirmuoju karaliaus sekretoriumi. Vaidino svarb\xc5\xb3 vaidmen\xc4\xaf karaliaus r\xc5\xabmuose._NEWLINE_1664/1665 met\xc5\xb3 seime Jonas Gninskis r\xc5\xabm\xc5\xb3 partijos vardu pasisak\xc4\x97 prie\xc5\xa1 Kar\xc5\xabnos lauko etmon\xc4\x85, kunigaik\xc5\xa1t\xc4\xaf Jurg\xc4\xaf Sebastijon\xc4\x85 Liubomirsk\xc4\xaf, ir buvo paskirtas Kar\xc5\xabnos dvaro pai\xc5\xbedininkiu. 1667 metais vadovavo Lenkijos pasiuntinybei \xc4\xaf \xc5\xa0vedij\xc4\x85, Danij\xc4\x85 ir Vokietijos kunigaik\xc5\xa1tystes, pra\xc5\xa1ant karin\xc4\x97s pagalbos prie\xc5\xa1 Osman\xc5\xb3 imperij\xc4\x85. 1668 metais gavo Kulmo vaivados pareigyb\xc4\x99, kuri\xc4\x85 u\xc5\xbe\xc4\x97m\xc4\x97 iki 1680 met\xc5\xb3._NEWLINE_Elekciniame seime 1670 metais buvo paskirtas pasiuntiniu ir pirmuoju komisaru derybose su Rusijos valstybe, Rusijos-Lenkijos paliaubos buvo pasira\xc5\xa1ytos 1671 metais. 1673 metais Jonas Gninskis dalyvavo sutriu\xc5\xa1kinant turk\xc5\xb3-totori\xc5\xb3 armij\xc4\x85 Chotn\xc4\x97s m\xc5\xab\xc5\xa1yje. 1674 metais, po Jono Sobieskio i\xc5\xa1rinkimo \xc4\xaf karaliaus sost\xc4\x85, tapo vienu vienu i\xc5\xa1 jo pagalbinink\xc5\xb3 ir vykd\xc4\x97 kanclerio funkcijas. 1677\xe2\x80\x931678 metais Jonas Gninskis vadovavo Lenkijos delegacijai \xc4\xaf Stambul\xc4\x85 ir pasiek\xc4\x97 \xc5\xbduravensko sutarties ratifikacijos. 1680 metais Jonas Gninskis gavo Malborko vaivados pareigyb\xc4\x99, o 1681 metais buvo paskirtas Kar\xc5\xabnos did\xc5\xbeiuoju pakancleriu. 1683 metais vadovaujant Lenkijos karaliui Jonui Sobieskiui dalyvavo Vienos m\xc5\xab\xc5\xa1yje ir dviejuose Parkan\xc5\xb3 m\xc5\xab\xc5\xa1iuose._NEWLINE_S\xc5\xabnus\xc2\xa0\xe2\x80\x93 \xc4\x8cernigovo, Braclavo ir Pamario vaivada Jonas (1647\xe2\x80\x931703).'